Masha Hkying Lam Hpe Arau Sat Si Mat Na Matu Hkaw Tsun Lu Ai Myihtoi Masu “Jim Jones”
Mungkan prat labau hta masha a kam sham ai myit masa hpe akyu jashawn nna shawa masha law law hpe kalang lata tinang hkum tinang sat si mat na matu hkaw tsun lu ai myihtoi masu law law nga lai wa sai re, masha langai hpe sha kam sham dinglai mat nna masha uhpung nawng arau sat si mat ai mabyin langai gaw 1978 shaning Afrika dan, Guyana ngu ai shara kaw Jim Warrens Jones ngu ai wa woiawn ai Peoples Temple nawku hpung kata byin lai wa sai re, ” Simsa ai hte rau nga pra nlu ai rai yang simsa ai hku arau sat si mat ga, gumlang na matu sat si ai hte tsaw htum ai arawng sadang hte si ai lam re ” nga nna Jim Jones kawn shi a hpung masha ni hpe Mungga jaw nhtawm Cyanide gayau da ai sabyi ntsin hte masha marai (900) jan hpe tianag hkum tinang sat si mat shangun ai mabyin nga lai wa sai re.
Ndai mabyin npawt gaw 1950 ning Amerika Mungdan, Indiana Polish Mungdaw na mare kahtawng langai kaw Jim Jones woiawn ai nawku hpung kaji langai lani hte lani hpung masha law htam wa nna 1960 shaning hta Jim Jones gaw shi a nawku hpung masha ni hte rau California de htawt sit mat ai re, aten kadun laman nawku hpung masha hkying lam law jat wa ai majaw nawku hpung hpe grau dam lada maden sa wa na matu 1970 hta San Francisco de bai woi htawt mat masai.
Ngwi pyaw simsa ai hte maren mara madu lu ai ahkaw ahkawng, ngu ai Communism masa gaw Karai a ra sharawng awng ai lam re ngu ai masa hpe hkam la nhtawm Jim Jones gaw Peoples Temple ngu ai nawku hpung hpe woiawn gaw de hpang wa ai re, Nawku hpung n-gun kaba wa ai hte maren shi shingran da ai Mung/Mare gaw de na matu hpung masha ni kaw nna alu lahkawn let Kanu mungdan hte tsan dik ai Afrika dan na “Guyana” ngu ai shara hpe mari la sai.
Jones Town ngu mying shingteng jaw da ai mare hta nbung pre ai masha atsang hte tsang gaw garan gyinghka ai lam n hkrum ai sha rau nga rau pra lu na ngu ai up hkang masa hpe kam sham let Jim Jones a nawku hpung na masha hkying lam gaw kun dinghku nawng nawng Amerika Mungdan kaw na Jones Town ngu ai mare de buhtawt wa masai re, Jones Town mare de du shang wa ai hte Ngwi pyaw simsa ai mare kahtawng kaw nna kadai mung n pru wa lu na matu masha yawng a Passport ni hpe zing kau ya sai, ngwi pyaw simsa ai mare kaw na Jim Jones a ahkang sha nlu yang kadai mung nmai pru hkawm sai.
Jones Town mare masha ni hpe hkum gudek magam bungli sha-ang da ma ai re, nkau gaw Hkai sun galaw, nkau gaw dum nta gaw gap, nkau gaw malu masha shadu shachyawng ai raitim maling mala kata hta Myu mare kaba kaw pyaw pyaw let nga lai wa sai masha ni gaw kade jawm shakut shaja tim mare kahtawng hkrang shatai lu na matu nloi la ma ai sha n-ga mere up hkang tara hpe tawt lai ai masha ni hpe mung Jim Jones kawn laja lana ari jaw nga ma ai.
Yakhkak jamjau lam n hkam jan lu wa ai Nawku hpung masha nkau mi gaw Ngwi pyaw simsa ai mare kaw na pru mat wa na matu myit mang wa ai lam hpe Jim Jones a na kaw du shang wa masai re, Jones Town mare tara hpe ninghkap ai masha ni, hprawng pru mat wa mayu ai masha ni nga wa yang shi hpe dan tawk shiga jaw ra ai ngu matsun da ai majaw Jones Town mare ting hkrit tsang ai myit masa mawng ka-up mat sai re, Kun dinghku dum nta masha shada du hkra ntsen nhten hkat ai lam ni byin mat sai.
Jones Town mare masha nkau tinang kanu mungdan de bai hprawng wa mayu lam ni Amerikan Asuya a na kaw tsam mari du shang wa ai hpang Amerikan Asuya gaw Congress Rapdaw Salang Leo Ryan hte hpung ni hpe lawan ladan Jones Town mare de sa du gawan ma matu matsun dat sai re.
1978 November (18) ya shani Ryan hte hpung ni gaw Jones Town mare kaw sa du gawan masai re, mare masha ni mung Ryan hpung ni hpe alum ala hkap tau hkalum la nhtawm mani sum sai ai myiman hte yawng myitsim myitsa ngwi pyaw ai hte Jones Town mare kaw shanu shingbyi nga ai lam tsun dan ma ai, shinggan de mawng pru nga ai shiga ni gaw Ngwi pyaw simsa dik ai Jones Town mare hpe jahten sharun mayu ai masha ni a nteng nman ai shiga masu ni re ngu hpung woi wa hpe hkrit kamin let sha tsun masu nga ma ai raitim mare masha nkau Ryan hpung ni hte rau kalang lata Amerika Mungdan de hkan nang wa mayu ai lam Ryan hpung ni hpe hpyi shawn wa ai majaw Jones Town mare masha marai (15) hpe Amerikan Mungdan de kalang lata woi mat wa na lam Ryan tsun ndau dat sai re.
Ngwi pyaw simsa ai Jones Town mare hten run mat na ngu ai gaw Jim Jones tsep kawp hkap la lu na nre, Ryan hpung ni kadai mung Amerika Mungdan de nlawt wa lu hkra ngu mawmawn let nbungli jahkring da ai Port Kaituma de sa wa ai lam kaw Jim Jones a masha ni Ryan hpung ni hpe sinat hte wa gap gasat dat sai re, Leo Ryan hte shi kaw hkan nang ai masha nkau dai shara kaw nan si sum mat ai, Jones Town mare kaw na hprawng pru hkyen ai masha nkau mung dai shara kaw si lawm mat ai raitim Jim Jones a sa numdan ai myit masa gaw hprawng lawt wa ai masha ni hte rau Amerikan Asuya a na kaw du mat sai re.
Amerikan Asuya gaw ndai mabyin hpe zim sha tawn da na nre ngu ai hpe Jim Jones chye ai majaw nsen htawn hte “white night” ngu ai zuphpawng shaga ga makoi hpe Jones Town mare kata ndau dat sai re, mare masha yawng wa du zup ai hte Amerikan Asuya gaw Ngwi pyaw simsa ai Jones Town mare masha yawng hpe sat kau na matu hpyenla sa dat sai lam tsun masu nhtawm “Asuya hpe dang manga kau lu na matu gaw tinang hkum tinang sat si mat ai lam langai sha nga ai, Simsa ai hte rau nga pra nlu ai rai yang simsa ai hku arau sat si mat ga, ndai gaw tinggyeng lam a matu tinang hkum tinang sat si ai nre, lawt lu na matu si ai hte tsaw htum ai arawng sadang hte sat si mat ai lam re ” ngu mungga hkaw tsun nhtawm “cyanide” gayau da ai sabyi nstin hpe jawm lu sha-ngun sai, Ma kaji ni hpe Kanu Kawa ni shawng jaw lu ai hpang shan hte bai hkan lu nang ai re, n-gwi lu ai masha ni hpe gaw sinkawp ni kawn sinat laknak hte jahkrit shagyeng nna lu shangun ma ai, Jim Jones a matsun hte maren ngwi pyaw simsa ai Jones Toawn mare masha marai (918) asak si sum mat ai hta Ma kaji marai 276 lawm mat ai re.
Jim Jones hte shi hte ni nawn ai masha ni chyam gaw sinat hte baw kaw gap sat si mat ai re, Jim Jones a moimang hte rau shi a madu jan Marceline, Tsi sara num Annie Moore hte Jim Jones a ni kahtep ai salung sala ni a moimang hpe Jones Town mare na dum nta kaw mu ai re.
Mungkan labau leng hta Jones Town mabyin zawn masha a san seng ai makam masham lam hpe asung jashawn nhtawm njaw n-kaja ai hku lam woi shadam let Tinggyeng akyu ara tam ai myihtoi masu law law nga lai wa sai re, a-gung alau law la nga ai prat hta shinggyim masha a-ga hpe hkrai madung manoi manat kam sham ai hku nre ai sha Karai Kasang a chyum mungga hpe madung manoi manat nhtawm tinang a sawn sumru chye ai myit masa hte asak hkrung hkawm sa wa ga.
Gauri Shagawng
Ref;-
– en.wikipedia.org
– biography.com
kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn snd_Arab lim_Latn cat_Latn